b'\n_START_ARTICLE_\nAndrija Torquat Brli\xc4\x87\n_START_PARAGRAPH_\nAndrija Torquat Brli\xc4\x87 (Slavonski Brod, 15. svibnja 1826. - Slavonski Brod, 21. svibnja 1868.), hrvatski politi\xc4\x8dar i publicist._NEWLINE_Sudjelovao je na Sveslavenskom kongresu u Pragu 1848., a te i idu\xc4\x87e godine bio je izaslanik bana Jela\xc4\x8di\xc4\x87a u Parizu. Do Oktroiranog ustava zastupao je ideju austro-slavisti\xc4\x8dkog preure\xc4\x91enja monarhije. Tijekom 1850. i 1851. bio je tajnik Matice ilirske, a od 1853. do 1857. studira pravo u Be\xc4\x8du i potom se zapo\xc5\xa1ljava kao odvjetnik u rodnom Brodu. Nakon 1861. zastupa Vojnu krajinu u Hrvatskom saboru, a kasnije biva tajnikom Dru\xc5\xa1tva za jugoslavensku povjesnicu i starine u Zagrebu. Bio je bliski prijatelj Matije Mesi\xc4\x87a i putopisca Tome Skalice, a ku\xc4\x87e triju obitelji bile su smje\xc5\xa1tene veoma blizu jedna drugoj. Tako\xc4\x91er je osobno poznavao biskupa Strossmayera, a snaha mu je bila poznata knji\xc5\xbeevnica Ivana Brli\xc4\x87-Ma\xc5\xbeurani\xc4\x87. Poznavao je njema\xc4\x8dki, francuski, poljski, \xc4\x8de\xc5\xa1ki, ruski i slova\xc4\x8dki jezik, a slu\xc5\xbeio se i engleskim. Poznavao je i Vuka Karad\xc5\xbei\xc4\x87a i Iliju Gara\xc5\xa1anina. Autor je knjige Gramatika ilirskog jezika iz 1854., a ure\xc4\x91ivao je i pisao priloge u mnogim \xc4\x8dasopisima (Kolo, Slavenski jug, Neven). Njegov dnevnik pisan od 1844. do 1857. va\xc5\xbeno je vrelo za hrvatsku povijest i u njemu se nalazi skoro sve \xc5\xa1to je poznato o obitelji Skalica.\n_START_SECTION_\nZanimljivosti\n_START_PARAGRAPH_\nPrilikom putovanja u London 1850. godine, prvi put je vidio bicikl u Doveru: "... vidih ...kolica gvozdena, na kojima se vozaju ljudi okretju\xc4\x87 kolesa nogama." Iste godine u Parizu do\xc5\xbeivljava neugodnosti na ulici, zbog brade: "Varo\xc5\xa1ani me gledaju kao na bjelu vranu. Doista typ stranjski imat moram, jer nitko bradu nenosi. Ele sami bluzari su."'